ปูพรมตรวจสกัดต่างด้าวผิดกฎหมายในไซต์งานก่อสร้างพื้นที่จังหวัดภูเก็ต เน้นสร้างความเข้าใจผู้ประกอบการใช้แรงงานถูกกฎหมาย
นายสุชาติ ชมกลิ่น รัฐมนตรีว่าการกระทรวงแรงงาน มอบหมายให้พลตำรวจตรี นันทชาติ ศุภมงคล ประจำสำนักเลขาธิการนายกรัฐมนตรี ปฏิบัติหน้าที่ประจำกระทรวงแรงงาน ลงพื้นที่ร่วมกับชุดเฉพาะกิจฝ่ายความมั่นคงและหน่วยงานที่เกี่ยวข้อง เพื่อตรวจสอบการทำงานของคนต่างด้าวในพื้นที่จังหวัดภูเก็ต แนะนำให้ความรู้แก่นายจ้างสถานประกอบการให้มีการจ้างงานของแรงงานต่างด้าวในสถานประกอบการอย่างถูกกฎหมาย รวมทั้งป้องกันการแพร่ระบาดของโควิด-19 สอดคล้องตามข้อสั่งการของนายกรัฐมนตรีที่สั่งการให้กระทรวงแรงงาน บูรณาการกับฝ่ายความมั่นคง ทหาร ตำรวจและฝ่ายปกครอง ประสานการทำงานเป็นหนึ่งเดียวกัน เพื่อคุมเข้มเฝ้าระวังป้องกันและปราบปรามการลักลอบเข้าเมืองผิดกฎหมาย พล.ต.ต.นันทชาติ กล่าวว่า จากการลงพื้นที่จังหวัดภูเก็ต ชุดเฉพาะกิจฯ ตรวจสอบการจ้างแรงงานต่างด้าว จำนวน 4 แห่ง ในโครงการก่อสร้างอาคารผู้ป่วยใน โรงพยาบาลฉลอง มีการจ้างแรงงานไทย จำนวน 5 คน แรงงานต่างด้าวสัญชาติเมียนมาทั้งหมด จำนวน 50 คน โครงการก่อสร้างหมู่บ้าน Rawai Vip Villa มีการจ้างแรงงานไทย จำนวน 10 คน แรงงานต่างด้าวสัญชาติเมียนมาทั้งหมด จำนวน 70 คน โครงการก่อสร้างอาคารสำนักงาน Vip Rawai มีการจ้างแรงงานไทย จำนวน 2 คน แรงงานต่างด้าวสัญชาติเมียนมาทั้งหมด จำนวน 14 คน และโครงการก่อสร้าง อัมพวา สุภิชา รีสอร์ท มีการจ้างแรงงานไทย จำนวน 15 คน แรงงานต่างด้าวสัญชาติเมียนมาทั้งหมด จำนวน 70 คน จากการตรวจสอบแรงงานต่างด้าวทั้ง 4 แห่งมีเอกสารการอนุญาตทำงานและเอกสารการอนุญาตให้อยู่ในราชอาณาจักรถูกต้อง เจ้าหน้าที่ชุดเฉพาะกิจฯและเจ้าหน้าที่สำนักงานจัดหางานจังหวัดภูเก็ต ฯลฯ ได้ประชาสัมพันธ์ให้แก่นายจ้างและสถานประกอบการให้มีการจ้างแรงงานต่างด้าวถูกต้องตามกฎหมายและให้ความรู้เกี่ยวกับมาตรการการป้องกันการแพร่ระบาดของโรคโควิด-19 และผู้ใดพบเห็นการกระทำความผิดเกี่ยวกับแรงงานที่ลักลอบเข้าเมืองผิดกฎหมาย ขอให้รีบแจ้งเบาะแสให้เจ้าหน้าที่ฯ ได้รับทราบทันที